NemKonto er en bankkonto, som den enkelte har udpeget til at være den konto, hvor ydelser og andre udbetalinger fra det offentlige kan gå ind. Det vil ofte også være den konto, som en medarbejder også vælger at ville have sin løn indbetalt på, men ikke nødvendigvis. Når man har en virksomhed med et CVR-nummer, og når man er arbejdsgiver, er der også tilknyttet en NemKonto til virksomheden. For som virksomhed er det også af og til aktuelt at modtage penge fra det offentlige. Det kan for eksempel være refusion i forbindelse med en medarbejder, der er på barsel. Eller det kan være, at man har overskydende moms eller skat og skal have penge tilbage i den anledning. NemKonto er det fælles offentlige udbetalingssystem, og det er Digitaliseringsstyrelsen der er ansvarlig for det.